Leerder brand glo adjunkhoof se motorDie motor is Woensdag aan die brand gesteek. (Foto: Facebook) ŉ Hoërskoolleerder van Pietermaritzburg in KwaZulu-Natal het sy woede op sy skool se waarnemende adjunkhoof uitgehaal toe hy Woensdag na bewering dié se motor aan die brand gesteek het. Dit nadat die adjunkhoof glo op sy selfoon beslag gelê het. Kwazi Mthethwa, woordvoerder van die departement van onderwys in die provinsie, het die voorval aan Maroela Media bevestig. “ŉ Gr. 10-leerder aan die Northbury Park Secondary School het gisteroggend met ŉ selfoon by die skool opgedaag, wat ingevolge die skoolbeleid verbied word,” sê hy. “Hy is deur die waarnemende adjunkhoof daaroor aangespreek en sy foon is gekonfiskeer en op ŉ veilige plek gehou.” Die leerder het glo deur die loop van die oggend verdwyn en die skoolterrein verlaat. “Toe hy terugkom, het hy glo die adjunkhoof se motor vol petrol gegooi en dit aan die brand gesteek.” Die leerder het na bewering weggehardloop toe die motor vlamgevat het. Skermskoot van die video. Beeldmateriaal van die brandende motor, wat skynbaar deur leerders van die skool geneem is, doen sedertdien die ronde op sosiale media. In die video kan gesien word hoe vlamme aan ŉ grys motor lek, terwyl kinders in die agtergrond skree. ŉ Man probeer om die brand met ŉ tuinslang te blus, maar ŉ brandblusser word eindelik aan hom gegee. “Dit was reeds te laat en hulle kon nie die brand betyds blus nie,” sê Mthethwa. Die departement het Donderdag van sy senior amptenare na die skool gestuur om die situasie te beoordeel en verdere stappe te oorweeg. Die leerder is glo reeds geskors en daar sal vandag oor die pad vorentoe besluit word. Dit is nog nie duidelik of die waarnemende adjunkhoof die leerder in sy persoonlike hoedanigheid gaan laat vervolg nie.